Komisjoni ettepanek Muudatusettepanek

Artikkel - 93a

Liidu rikkumiste register

1. Komisjon loob liidu rikkumiste registri (edaspidi „liidu register“), koondades liikmesriikidelt saadud teabe artikli 93 lõikes 1 osutatud rikkumiste kohta ning teabe kaotatud püügivahendite kohta, nagu on osutatud artikli 48 lõikes 5. Selleks tagavad liikmesriigid, et nende riiklikes registrites säilitatav teave, millele on osutatud artiklis 93, ning artikli 48 lõike 5 kohaselt kogutud ja salvestatud teave kantakse samuti liidu registrisse.

2. Teavet, mis puudutab seda, et füüsiline isik on rikkunud ühise kalanduspoliitika eeskirju, mille alusel on tehtud nõukogu 26. veebruari 2009. aasta raamotsuse 2009/315/JSK (mis käsitleb karistusregistrite andmete vahetamise liikmesriikidevahelist korraldust ja andmete sisu) artikli 2 kohane süüdimõistev kohtuotsus, ning mis kuulub nimetatud otsuse kohaldamisalasse, ei kanta liidu registrisse.

3. Teavet, mis puudutab seda, et füüsiline isik on rikkunud ühise kalanduspoliitika eeskirju, mille alusel on tehtud Euroopa Parlamendi ja nõukogu 17. aprilli 2019. aasta määruse (EL) 2019/816 (millega luuakse kesksüsteem nende liikmesriikide väljaselgitamiseks, kellel on teavet kolmandate riikide kodanike ja kodakondsuseta isikute suhtes tehtud süüdimõistvate kohtuotsuste kohta, et täiendada Euroopa karistusregistrite infosüsteemi (ECRIS-TCN) ning muudetakse määrust (EL) 2018/1726) artikli 3 kohane süüdimõistev kohtuotsus, ning mis kuulub nimetatud määruse kohaldamisalasse, ei kanta liidu registrisse.

4. Liidu register koosneb kesksüsteemist, iga liikmesriigi riiklikust kesksest juurdepääsupunktist, liidese tarkvarast, mis võimaldab pädevatel asutustel ühendada kesksüsteemi riiklike kesksete juurdepääsupunktide kaudu, ning kesksüsteemi ja riiklike kesksete juurdepääsupunktide vahelisest sidetaristust.

5. Liikmesriikide pädevad asutused võivad liidu registriga tutvuda üksnes selleks, et kontrollida, kas liikmesriigil on teavet liidu kalalaeva või füüsilise isikuga seotud rikkumiste kohta, samuti teavet kaotatud püügivahendite kohta.

6. Liikmesriigid võivad igal ajal parandada või kustutada andmeid, mis nad on liidu registri kesksüsteemi sisestanud. Kui liikmesriigil, kes ei ole andmeid sisestanud, on põhjust arvata, et kesksüsteemis salvestatud andmed on ebatäpsed, võtab ta põhjendamatu viivituseta ühendust liikmesriigi keskse juurdepääsupunktiga, et parandada ebatäpsed andmed.

7. Liidu registris sisalduvaid andmeid säilitatakse ainult seni, kuni vastavaid andmeid säilitatakse riiklikus registris kooskõlas artikli 93 lõikega 4. Liikmesriigid tagavad, et kui riiklikus registris olevad andmed kustutatakse, kustutatakse need andmed viivitamata ka liidu registri kesksüsteemist.

8. Iga liikmesriik vastutab turvalise ühenduse tagamise eest oma riikliku registri ja riikliku keskse juurdepääsupunkti vahel, tagades ühenduse oma riiklike süsteemide ja liidu registri vahel, ning keskasutuste nõuetekohaselt volitatud töötajate liidu registrile juurdepääsu haldamise ja korra eest kooskõlas käesoleva määrusega. Iga liikmesriik tagab, et riigi pädeva asutuse töötajad, kellel on õigus pääseda juurde liidu registrile, läbivad nõuetekohase, eelkõige andmeturvet ja andmekaitset ning põhiõigusi käsitlevaid norme hõlmava koolituse, enne kui neile antakse luba liidu registris olevaid andmeid töödelda.

9. Kooskõlas kohaldatavate liidu andmekaitse-eeskirjadega tagab iga liikmesriik koos komisjoniga, et liidu registrisse kantud andmed registreeritakse seaduslikult ning eelkõige et ainult nõuetekohaselt volitatud töötajatel on oma ülesannete täitmiseks juurdepääs andmetele, et andmeid kogutakse seaduslikul viisil, millega täielikult austatakse asjaomase isiku inimväärikust ja põhiõigusi, et andmed kantakse liidu registrisse seaduslikult ning et andmed on nende sisestamisel täpsed ja ajakohased.

10. Euroopa Kalanduskontrolli Ametil on määruse (EL) 2019/473 kohaste ülesannete täitmiseks otsene juurdepääs liidu registrile. Kooskõlas kohaldatavate liidu andmekaitse-eeskirjadega tagab Euroopa Kalanduskontrolli Amet, et andmetele on juurdepääs ainult nõuetekohaselt volitatud töötajatel.

11. Komisjon võtab vastu rakendusaktid, millega kehtestatakse üksikasjalikud eeskirjad liidu registri tehnilise arendamise ja rakendamise kohta, eelkõige seoses andmete edastamisega riiklikest registritest liidu registri kesksüsteemi, liidese tarkvara tehniliste kirjeldustega, liidu registri pidamise ja sellele juurdepääsuga vastavalt lõikele 3 ning liidu registri toimivus- ja käideldavusnõuetega. Kõnealused rakendusaktid võetakse vastu kooskõlas artikli 119 lõikes 2 osutatud kontrollimenetlusega.